Document ID: 32007D0269

KOMMISSIONENS BESLUTNING
af 23. april 2007
om beskyttelsesforanstaltninger over for equin infektiøs anæmi i Rumænien
(meddelt under nummer K(2007) 1652)
(EØS-relevant tekst)
(2007/269/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 10, stk. 4, og
ud fra følgende betragtninger:
(1)
Equin infektiøs anæmi (i det følgende benævnt »EIA«) er en virussygdom, der kun angriber dyr af hestefamilien. EIA-infektioner vil ofte gå upåagtede hen, medmindre dødsfaldet er resultatet af et af de akutte kliniske angreb. Inkubationstiden er normalt 1-3 uger, men kan være på op til 3 måneder. Inficerede dyr af hestefamilien vil bære smitten resten af livet og kan potentielt give infektionen videre til andre dyr af hestefamilien. Det sker ved overførsel af blod fra et inficeret dyr af hestefamilien, sandsynligvis via blodsugende hestebremser, der afbrydes i deres forehavende, via smitte af fostret in utero eller via anvendelse af kontaminerede nåle eller infusion af blodprodukter, der indeholder virusset.
(2)
EIA er en obligatorisk anmeldepligtig sygdom i henhold til bilag A til direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande (2). Endvidere er det i Rådets direktiv 82/894/EØF af 21. december 1982 om anmeldelse af dyresygdomme inden for Fællesskabet (3) fastsat, at EIA-udbrud skal anmeldes til Kommissionen og de øvrige medlemsstater via systemet for anmeldelse af dyresygdomme (ADNS).
(3)
I artikel 4, stk. 5, i direktiv 90/426/EØF er der fastsat restriktioner vedrørende flytning af dyr af hestefamilien fra bedrifter, hvor forekomst af EIA er blevet bekræftet, indtil det tidspunkt hvor de resterende dyr, efter at de angrebne dyr er blevet aflivet, har reageret negativt på to Coggins-test.
(4)
Til forskel fra andre medlemsstater er EIA endemisk i Rumænien, og der foretages ikke konsekvent omgående aflivning af inficerede dyr af hestefamilien. Derfor er Rumænien på frivillig basis efter EU-tiltrædelsen fortsat med på tilsvarende vis at gennemføre de relevante bestemmelser i Kommissionens beslutning af 29. november 2004 om beskyttelsesforanstaltninger over for import af dyr af hestefamilien fra Rumænien (4).
(5)
Hvad angår handelen med levende dyr af hestefamilien samt sæd, æg og embryoner fra dyr af hestefamilien kan sygdomssituationen i Rumænien udgøre en dyresundhedsrisiko for dyr af hestefamilien i Fællesskabet.
(6)
Der bør derfor vedtages beskyttelsesforanstaltninger, ved at der fastsættes en særlig ordning for flytning af og handel med dyr af hestefamilien samt sæd, æg og embryoner fra dyr af hestefamilien, som kommer fra Rumænien, for at beskytte sundhed og velfærd for dyr af hestefamilien i medlemsstaterne.
(7)
I henhold til Kommissionens beslutning 93/623/EØF af 20. oktober 1993 om et identifikationsdokument (pas), der skal ledsage registrerede hovdyr (5), og Kommissionens beslutning 2000/68/EF af 22. december 1999 om ændring af beslutning 93/623/EØF og om identifikation af hovdyr til opdræt og som brugsdyr (6) skal dyr af hestefamilien under flytninger eller transport ledsages af et identifikationsdokument.
(8)
Kravene vedrørende certifikater i forbindelse med flytning og transport af dyr af hestefamilien er fastsat i artikel 8 i direktiv 90/426/EØF. For at forbedre sporbarheden af registrerede dyr af hestefamilien fra områder, der er angrebet af EIA, i andre medlemsstater bør erklæringen i overensstemmelse med bilag B til direktiv 90/426/EØF erstattes af et dyresundhedscertifikat i overensstemmelse med bilag C til nævnte direktiv.
(9)
I overensstemmelse med kapitel II, del A, i bilag D til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (7), er det ved Kommissionens beslutning 95/307/EF af 24. juli 1995 om sundhedscertifikatet for handel med hingstesæd (8) fastsat, at hingste skal testes for EIA, hvis sæden opsamles med henblik på handel inden for EF. Det er imidlertid nødvendigt at supplere de dyresundhedsbetingelser, der er fastsat i Kommissionens beslutning 95/294/EF af 24. juli 1995 om sundhedscertifikatet for handel med æg og embryoner fra heste (9) med et krav om EIA-test, hvis æggene og embryonerne indsamles fra hopper, der holdes i Rumænien.
(10)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Beskyttelsesforanstaltninger over for dyr af hestefamilien fra Rumænien
1. Rumænien sikrer, at dyr af hestefamilien ikke sendes til andre medlemsstater, medmindre de pågældende dyr opfylder følgende betingelser:
a)
De skal med negativt resultat have været underkastet en Coggins-test af en blodprøve, der er taget højst 30 dage før afsendelsen, og testen og testresultaterne skal være anført i kapitel VII i det identifikationsdokument, der er fastsat i beslutning 93/623/EØF og 2000/68/EF, og som ledsager dyret under flytningen.
b)
De skal ledsages af en dyresundhedscertifikat i overensstemmelse med bilag C til direktiv 90/426/EØF med følgende supplerende tekst:
»Dyr af hestefamilien, jf. Kommissionens beslutning 2007/269/EF.«
2. Stk. 1 gælder ikke for dyr af hestefamilien fra bedrifter beliggende uden for Rumænien, som går i transit gennem Rumænien ad større veje og motorveje eller transporteres gennem Rumænien uden afbrydelse af transporten direkte til et slagteri til omgående slagtning.
3. Rumænien sikrer, at æg og embryoner af dyr af hestefamilien ikke sendes til andre medlemsstater, medmindre de pågældende produkter opfylder følgende betingelser:
a)
De skal være indsamlet fra donorhopper, der med negativt resultat i hvert enkelt tilfælde har været underkastet en Coggins-test af en blodprøve, der er taget højst 30 dage før indsamlingen af æggene eller embryonerne i samlingen.
b)
Sendingen af æg eller embryoner skal ledsages af en dyresundhedscertifikat i overensstemmelse med bilaget til direktiv 95/294/EØF med følgende supplerende tekst:
»Æg eller embryoner, jf. Kommissionens beslutning 2007/269/EF«.
4. Rumænien rapporterer regelmæssigt til Kommissionen og de øvrige medlemsstater om udviklingen med hensyn til EIA og om foranstaltningerne til bekæmpelse heraf.
Artikel 2
Anvendelse
Denne beslutning anvendes fra tredjedagen efter offentliggørelsen i Den Europæiske Unions Tidende.
Artikel 3
Adressater
Denne beslutning er rettet til medlemsstaterne.
Udfærdiget i Bruxelles, den 23. april 2007.

Labels: 3
0
18
6